"ישראל היום" קרא למצוא את ההבדלים בין תמונות מפגישות אובמה. מה אתם יודעים, באמת יש הבדל 
היומון "ישראל היום" דיווח היום (31.5.09) על פגישת נשיא ארה"ב ברק אובמה ויו"ר הרשות הפלסטינית אבו-מאזן, כשהוא לא מסתיר את ביקורתו על הקו הפרו-פלסטיני של הנשיא; הכותרת הראשית היתה "אובמה נוטה לצד הפלסטינים", והכותרת בעמודים הפנימיים היתה "חיבוק פומבי לפלסטינים". כדי להמחיש את אי-השוויון שביחס שקיבל נתניהו לעומת זה שקיבל אבו-מאזן, צירפו ב"ישראל היום" שני תצלומים שהוצבו זה לצד זה: התמונה העליונה היא מפגישת אובמה ואבו-מאזן; השניים יושבים זה לצד זה, אבו-מאזן צוחק ואובמה מחייך ואוחז את זרועו בחיבה. בתמונה התחתונה, פגישת אובמה וראש הממשלה בנימין נתניהו: השניים פונים זה לזה, נתניהו נשען קדימה בדריכות ואובמה מניף את ידו באוויר כלפיו, שפתותיהם של השניים חשוקות במתח. חותמת צהובה בין שתי התמונות מורה לקורא: "מצא את ההבדלים". מעניין, באמת, למצוא את ההבדלים. רק לפני שבועיים, עת התקיימה פגישת נתניהו ואובמה, שמו כל היומונים דגש על העימות בין השניים ("הסכימו לא להסכים" בכותרת של "ידיעות אחרונות", "מחלוקת" בזו של "מעריב" ו"אובמה לנתניהו: חייבים לעצור את ההתנחלויות" ב"הארץ"). כולם, חוץ מ"ישראל היום", שבחר בגישה חיובית, כפי שאיבחן עמיתי אורן פרסיקו: כותרת השער (19.5.09) שניתנה לפגישה היתה "אובמה יציע שלום אזורי ונורמליזציה". כותרת הגג: "הפסגה בבית הלבן: הסכמות, אי-הסכמות – וכיוון ליוזמה חדשה". אופטימיות. שני תצלומים כמעט זהים מהפגישה פורסמו אז ב"ישראל היום". וראו זה פלא: לא מתיחוּת ושפתיים חשוקות יש בין הנשיא לראש הממשלה, אלא שיחה נעימה, אובמה יושב בשיכול רגליים המופנה לכיוון נתניהו, אשר מצדו מתרווח ברגליים פתוחות, חיוכים על שפתותיהם וקמטי חיוך מקשטים את פניהם. מעניין לאן נעלמה התמונה הזו שבועיים אחר-כך.   (תודה לארז שץ על הדיווח)